Papersnake/gushiwen huggingface dataset:
茶
王镃（宋代）

圆石磨边转片时，晴雷隐隐玉云飞。
龙身带入波涛里，化作清风去不归。
挽冯跻仲侍御
张煌言（明代）

一夜烽烟五丈原，文星早共将星昏。埋肝尚拟扶宗社，洒血何星溅庙门！

同穴先悲梁上燕，覆巢早泣峡中猿。只今大树还零落，异域谁招冯母魂。
永定乘小艇东下
潘希曾（明代）

小艇下狂澜，征途暂解鞍。清秋一夜雨，乱石百重滩。

山向船头合，天如井底观。寒猿自啼伴，羁思苦相干。
送提督武学金冲庵主政考绩
苏季达（明代）

谈经较艺数登坛，天与全才间世贤。老我亦闻青幕诀，少年多荷素书传。

芰荷香远迎文旆，杨柳阴浓递玉鞭。奏绩迥怜当胜日，悬知晋接御阶前。
秋晚登楼望南江入始兴郡路
张九龄（唐代）

潦收沙衍出，霜降天宇晶。
伏槛一长眺，津途多远情。
思来江山外，望尽烟云生。
滔滔不自辨，役役且何成。
我来飒衰鬓，孰云飘华缨。
枥马苦踡跼，笼禽念遐征。
岁阴向晼晚，日夕空屏营。
物生贵得性，身累由近名。
内顾觉今是，追叹何时平。
湖光为刘庆远作也
姜特立（宋代）

湖水浸坤轴，湖光混太清。
风来谷纹起，夜静镜奁平。
初讶琉璃软，还疑组练横。
微茫连泽国，潋滟蹙寒汀。
破碎翻千月，泓澄印万星。
雨来添点缀，日射斗晶荧。
桥影虹垂涧，杉阴暮覆亭。
鱼跳全荐玉，山卧半沈青。
小泛依吴傍，长谣任楚萍。
挤排李白醉，勾引屈原醒。
暇日宜呼客，平时好濯缨。
吟哦万景集，未足称诗情。
予夏中卧病起已见落叶因取渊明诗门庭多落叶慨然知已秋赋十章遣兴 其十
李彭（宋代）

沅湘歌九辩，梁父吟四愁。虚斋无一事，坐对楚江秋。
曹子念岁暮过访夜同集喻邦相署中分得云字
胡应麟（明代）

仙槎逼岁下江濆，客馆张筵傍夜分。西北万星悬对酒，东南片夜堕论文。

鸣琴是处栖鸾翮，岸帻谁能唤鹤群。不信茂陵愁绪减，坐深庭叶渐纷纷。
哀理樗散
释文珦（宋代）

樗散本灵种，根於广莫乡。
繁阴深雨露，怪节老风霜。
幸自忘封植，何须较短长。
世交多未达，为子重悲伤。
题画扇
项安世（宋代）

前舟半出垂杨港，儿子把篙翁撒网。
后舟儿小未能篙，媪自哺雏斜刺舫。
何处两生来看鱼，野服纶巾意森爽。
路穷有叟独施罛，短策惊鱼水声响。
隔岸谁家盖茆竹，轩楹閴寂无来往。
临溪曬网不知收，斜日欲归天莽苍。
去年我作月宫游，此景西湖恣探赏。
归来和月剪并刀，得此一泓宽梦想。
日长弄扇忽成眠，第一桥边荡兰桨。
觉来风雨浪粘天，急唤小舟真欲上。
盘洲杂韵上 既醉亭
洪适（宋代）

酒半兴方浓，瓶空罍弗耻。更看一筹输，各尽三觥醉。
长汀即事
高元之（宋代）

杨花剩得晴方好，榆荚其如世上分。
花向喜中看更好，分明春色解欺人。
披襟
胡宏（宋代）

小小池台亭榭，披襟风月清明。
不向情边造作，知音遍满乾坤。
旅中元日
祝祺（明代）

异乡一夜换风烟，屈指关山路八千。
正是欲归归未得，看人儿女拜新年。
闺情 其一
陈鸣阳（明代）

露冷凌波步不前，流萤相扑自年年。妾身未必齐纨扇，不待秋来已弃捐。
孟子·不遇鲁侯
陈普（宋代）

齐梁旧事惯常陈，道运湮微且莫伸。
便使臧仓无阻间，鲁侯未是有为人。
厌雨四首
张耒（宋代）

霖霪望晴病望汗，里巷呻吟夜达旦。
风清日出未敢喜，天公高达龙鱼悍。
夜声翻盆昼绠縻，百川失性皆上驰。
乾坤震荡动植悲，谁达无事为此嬉。
德寿宫庆寿口号十篇
杨万里（宋代）

长乐宫前望翠华，玉皇来贺太皇家。
青天白日仍飞雪，错认东风转柳花。
江城子·修行还悟宿根深
尹志平（元代）

修行还悟宿根深。得知音。便明心。十二时中，外境不能侵。保命全真无别用，好容易，不难寻。一时勘破古通今。信闲吟。玩遥岑。海角天涯，都是好丛林。继祖承宗行教化，享天爵，受人钦。
减字木兰花（用季功韵戏呈子定）
郭应祥（宋代）

遇如不遇。最是暂来还复去。归到乡关。欲再来时却恐难。

丁宁去后。倩雁传书须访旧。万斛羁愁。逐水那容许大舟。
声声慢 其二 偶检旧簏，得刘芙初词笺有云"更天际阑干，断无人处，撩上几丝柳"为之参叹
周之琦（清代）

香残镂管，泪浥琼笺，无端梦醒槐柯。少别千年，匆匆岁月飞梭。

柳丝断魂在否，漫凄凉、拥鼻吟哦。凝望久，只栏干天际，遥隔云波。

忆昔东华游倦，几留欢绛蜡，买醉红螺。恨入骚辞，依然兰畹愁多。

而今玉楼赋就，比人间哀乐如何。子夜曲，但挥弦、弹作怨歌。
答微之见寄　时在郡楼对雪。
白居易（唐代）

可怜风景浙东西，先数余杭次会稽。
禹庙未胜天竺寺，钱湖不羡若耶溪。
摆尘野鹤春毛暖，拍水沙鸥湿翅低。
更对雪楼君爱否，红栏碧甃点银泥。
逍遥咏
宋太宗（宋代）

穷真妙理访仙乡，云水青山地久长。
闻说洞中诸境异，谁知鼎内有非常。
遭逢只是因缘感，费力无成枉用忙。
瑞气青天含象彩，十洲档坐论阴阳。
樱桃花
元稹（唐代）

樱桃花，一枝两枝千万朵。
花砖曾立摘花人，窣破罗裙红似火。
罢刘岩酒库
姜特立（宋代）

世事升沈侔蝶化，吾生来往更蝇营。
归心有愧陶元亮，家事当如尚子平。
岂是木鸡犹有变，故令鸥鸟尚相惊。
老夫本自无城府，抱瓮何妨过此生。
题紫阳观
徐铉（宋代）

南朝名士富仙才，追步东卿遂不回。丹井自深桐暗老，

祠宫长在鹤频来。岩边桂树攀仍倚，洞口桃花落复开。

惆怅霓裳太平事，一函真迹锁昭台。
寄曹嘉父
王洋（宋代）

广陵隋家天子都，背负巨海襟江湖。江分青山湖献白，梁宋千江传膏腴。

朱坊琼园玩月夜，谷林九曲秋阳徂。奇辞巧语不可极，盛事往往开天衢。

我家太傅官三载，文物方值开元初。四并堂前木芍药，小金山下纹车璖。

沸天哀笳律新婉，照水粉面衣襜褕。少年意盛不自屈，直欲赤手擒于菟。

翁云学等不可躐，俾著逢掖勤诗书。泮宫得就弟子列，亲见士子衣诸于。

子时燕颔出头角，众中转目窥陈吴。孤罴自尔事拱默，嫫姆未免争妍姝。

夤缘傍石见光彩，惊破尘匣开明珠。同袍传讽梅花句，知子名字须毡毹。

分携两家止隔岁，果见贡篚先乡书。巍巍广殿厌长策，晔晔盛誉嗤诸儒。

蓬莱海徼通外服，坐戢巨浪张威弧。超腾意子便得路，亦复坎壈游穷途。

我年二十始冠弁，一门婴祸奔淮隅。辛勤往来几万江，壮志灭没忘前图。

再游党塾事商较，齿发已壮头须梳。十年低徊不附奏，闾阎妇子欣揶榆。

年将四十偶占第，朱颜已变无肤腴。一官从此浪随牒，十生九死群鼪鼯。

祠官香火即系外，考祥视履伤疲驽。旧闻子官向西蜀，萍迹飘泊来东吴。

相望夐远思会合，安得插羽先阳乌。偶然妇家有近党，一官宰社依南都。

报言归妹得异士，乃知子食江南鱼。我时方冬寓穷屋，喜气不觉排寒区。

那知老乃并姻娅，自此日觊参双凫。人生会合信难料，短书先寄三年馀。

今朝得子岁前记，指数旧事谈菑畬。论情感恨共岁月，谈经造理分贤愚。

孔师已没道堙塞，摇摇千载想盘盂。百家搜唱互诡怪，决意剪剔随榛芜。

有如出门问长道，败溺压覆无须臾。子今识路又鼓勇，直到定处无纷如。

蓬莱季父已荒谢，扬州旧士多沦胥。即今我年五十六，四易寒暑君前驱。

儿虽已婚女未嫁，气何与子相乘除。寒窗何日共樽酒，一取耳热同歌呼。
绿绮七咏 其一 新马棚
曹勋（宋代）

新厩翚飞万马还，珠缨金埒綵旗间。已看騋牝三千骏，更识君王十二闲。
梅林先生夫人徐氏挽词二首
范成大（宋代）

择对鸣珂里，宜家驷马门。
肃雍成孝敬，燕喜助平反。
阅世弥三寿，还乡忽九原。
松风摇草露，愁绝后堂萱。
题表丈三大夫书斋
杨巨源（唐代）

盛府自莲花，群公是岁华。兰姿丈人圃，松色大夫家。

素卷堆瑶席，朱弦映绛纱。诗题三百首，高韵照春霞。
赠柳秀才三首 其一
刘弇（宋代）

应被功名误一身，卜居归就水云耕。诗题招隐同谁和，赋奏閒居独自成。

三径蓬蒿贫处士，五车经史富书生。几回醉后颠狂甚，便拟骑鲸上太清。
同绣谷访吴石仓先生 其二
朱樟（清代）

曝画长廊趁晚晖，幽园高卧客来稀。一春梦雨遥相忆，昨日渔舟去未归。

曳杖细寻烧笋寺，出山未办采茶衣。武林耆旧烦收拾，忙剔银镫校是非。
邀李河内石给事冷太仆於使院园亭观菊
王世贞（明代）

小阁馀幽赏，西风菊数枝。径延三益近，花殿众芳迟。

薄禄犹能酿，微名懒自持。王弘郡斋好，篮舆倘相随。
饯江东绣使庸斋赵玉堂二首
徐元杰（宋代）

福星分野大江东，道味蓬山聚话中。
漠漠暮云诗兴感，依依何日酒樽同。
虚心无我爰咨度，养气知言协粹冲。
望切衮归基宥密，可能无梦到周公。
樵人十咏。樵叟
陆龟蒙（唐代）

自小即胼胝，至今凋鬓发。所图山褐厚，所爱山炉热。

不知冠盖好，但信烟霞活。富贵如疾颠，吾从老岩穴。
句
董刚（宋代）

郡为三蜀蔽，地与两京通。
送严心传鄞县学教任满
陈著（宋代）

贤哉昔鲁山，心地出芝兰。
不负义方教，相传本色官。
三年脚根正，万里路头宽。
须信功名事，要教人耐看。
施衢州除浙西提刑以诗寄饯三首 其一
赵蕃（宋代）

昔公立螭坳，秉笔罔不书。及乎上谏坡，论议无日虚。

直言有不上，柴桑念归欤。高卧属几日，朱轓起阎闾。

政成合入奏，返直承明庐。如何更持节，未使经纶摅。

上心岂无谓，劳公重皇居。吏恶必剪刈，士良必吹嘘。

此自宰相事，于公定何如。
送文长洲相国放归 其一
倪元璐（明代）

只看波旬斗曲多，魔宫震动转多魔。暴公昔亦持三物，陆子今方出一鹅。

中必叠双真射手，戏如格五小风波。南园碑记秦城咏，可及君家正气歌。
塞上曲二首·二年边戍绝
高骈（唐代）

二年边戍绝烟尘，一曲河湾万恨新。
从此凤林关外事，不知谁是苦心人。
陇上征夫陇下魂，死生同恨汉将军。
不知万里沙场苦，空举平安火入云。
拙稿呈许侯
杨公远（宋代）

拙稿携将谒使君，区区那敢冀知闻。
编成功卷如终卷，赋就三分诵七分。
妄意僭干修月斧，删芜端藉运风斤。
一经题品便佳士，庶别丛间获与薰。
除夜张功父惠诗，索荆溪集，次韵送往
杨万里（宋代）

早往荆溪集，应无挂隐诗。
梅边五字律，管底一班窥。
新岁来朝是，流年去浪移。
谁能守除夕，妨我梦归时。
寄高適
杜甫（唐代）

楚隔乾坤远，难招病客魂。诗名惟我共，世事与谁论。

北阙更新主，南星落故园。定知相见日，烂漫倒芳尊。
佳人俩佩明月赠俞德章
敖陶孙（宋代）

佳人佩明月，笑语含春姿。
手握幽兰丛，照影沮汉湄。
少年治游子，行乐方及时。
折苕戏相赠，玉色頩自持。
归来种白璧，日沤文锦丝。
加幣俗聘君，常恐岁月迟。
终然不可谐，翕欻听所之。
愿言遗芗泽，远慰千里思。
春宵有感八首
白玉蟾（宋代）

春夜常如岁，何妨秉烛嬉。
百花俱中酒，万竹自吟诗。
青山寺
韩淲（宋代）

扰扰纷纷满眼尘，可怜光景逐时新。数声啼鸟乱云暮，竹外一枝梅小春。
忆钱塘江
李觏（宋代）

昔年乘醉举归帆，隐隐山前日半衔。
好是满江涵返照，水仙齐著淡红衫。
叙伦五言二十首
刘克庄（宋代）

晨膳嫌羹薄，寒机怪织迟。
阿家语新妇，汝有作家时。
同祝逊父叶叔明诸子登大云山
胡应麟（明代）

万井楼台夕照间，青烟明灭锁林峦。凭谁写寄中原客，一片关仝画里山。
浪淘沙·莫上玉楼看
韩疁（宋代）

莫上玉楼看。花雨斑斑。四垂罗幕护朝寒。燕子不知人去也，飞认阑干。
回首几关山。后会应难。相逢祗有梦魂间，可奈梦随春漏短，不到江南。
西郊秋兴十首 其十
何景明（明代）

古人歌舞地，今日几豪华。世事那能定，吾生讵有涯。

秋虫不去户，寒雁各依沙。独少高阳侣，时时过酒家。
故仆射司马文正公挽词四首
张耒（宋代）

辞爵浮云外，安民反手中。
山林独往意，衮绣太平功。
布被终身俭，貂冠一命崇。
他年两行泪，碑下泣羊公。
早入东省残月初上
杨万里（宋代）

秉烛趋省署，两街犹闭门。素娥独早作，碧沼浣黝盆。

宝扣剥见漆，半棱光剩银。忽作青白眼，圜视向我嗔。

黑气贯瞳子，侧睨不敢真。皎然一玉李，前行导征轮。

荧然数金粟，后扈从车尘。朝鸡传三令，都骑争载奔。

星芒销欲无，月影澹失痕。金鸦飞上天，吐出红龙鳞。
秋阴
李覯（宋代）

一夜风声晓更狂，起来庭户顿凄凉。
不知红日在何处，时见黑云微有光。
天落不中兼雁影，露啼林罅带枫香。
愁人莫苦登高阁，说著江山已断肠。
谒陵回跸诣畅春园问皇太后安是日复雨
弘历（清代）

晓霁登程复密云，轻舆凉度玉丝棼。既优既渥既沾足，维秬维秠维芑穈。

半月违方慰心恋，有秋卜可博慈欣。虽然讵敢志微满，天眷承惟励敬勤。
送黄尚书帅蜀
王炎（宋代）

六蜚驻跸临东吴，益州远在西南隅。
君王右顾入念虑，选用名德分麟符。
文章政事俱第一，袖手未肯持钧枢。
清献之清过于水，忠定之信孚豚鱼。
二贤寂寂未有继，蜀人惟恐公来迟。
溯江万里飞鹢首，祝公善保千金躯。
发须未见一丝白，归来便可居丞丞疑。
清时缓带镇方面，问民疾苦勤褰帷。
颇闻今蜀与昔异，昔日民肥今已臞。
愿言细意护根本，要令可与同安危。
更须推毂拔人物，勿念折箠笞羌夷。
想见明年初下车，锦官城里花正都。
四郊按堵但耕凿，春风荡漾随旄麾。
遨头一笑父老贺，九重不用忧坤维。
寄沧州李尚书
贾岛（唐代）

沧溟深绝阔，西岸郭东门。戈者罗夷鸟，桴人思峤猿。

威棱高腊罗，煦育极春温。陂淀封疆内，蒹葭壁垒根。

摇鞞边地脉，愁箭虎狼魂。水县卖纱市，盐田煮海村。

枝条分御叶，家世食唐恩。武可纵横讲，功从战伐论。

天涯生月片，屿顶涌泉源。非是泥池物，方因雷雨尊。

沉谋藏未露，邻境帖无喧。青冢骄回鹘，萧关陷叶蕃。

何时霖岁旱，早晚雪邦冤。迢递瞻旌纛，浮阳寄咏言。
从潼关至华阴西岳庙 其一
陆耀遹（清代）

青牛鞚罢驾茅龙，不用仙人九节筇。此去关河分两界，当前霄节插三峰。

平临极北星辰动，頫瞰终南雪霰封。差喜此邦无佩犊，好禳旱魃事春农。
和晏子忠
吴泳（宋代）

天地肇开辟，江山谁主盟。
岸深沙走白，石秀水含清。
鱼自春来美，猿虽蓝不惊。
汀洲生杜若，薄欲采其英。
惜花·蝶散莺啼尚
张泌（唐代）

蝶散莺啼尚数枝，日斜风定更离披。
看多记得伤心事，金谷楼前委地时。
太平州陈大监挽章 其一
周南（宋代）

老去无成久索居，尚能林下听除书。百年门地推鸿绪，三月春江照隼旟。

云路脩程惊折轴，昔游风谊记回车。绿阴春草佳城暮，无计亲陈野客蔬。
赠灵彻上人
熊孺登（唐代）

诗句能生世界春，僧家更有姓汤人。

况闻暗忆前朝事，知是修行第几身。
求余敬可字与小儿习不至
徐瑞（宋代）

点槸今谁妙，波戈古莫稽。要令识阵马，不是厌家鸡。

邺瓦玄云湿，溪藤暮雨凄。愧无鹅可换，万一付归奚。
偈颂一百三十三首 其一二○
释法薰（宋代）

东西南北，𡎺著磕著，四维上下，天平地平。佛法大有在，只是无人證明。

咄，我行荒草里，你又入深村。长者长法身，短者短法身。

袖头打领，腋下剜襟，即不问你诸人。
端午帖子·太上皇帝阁
周必大（宋代）

美景良辰二圣欢，时新络绎走雕盘。
固应慈孝移风俗，安用枭羹赐百官。
海上赠别驾马英
王恭（明代）

杜陵才人新丰客，剑佩相逢旧乡国。纵酒狂歌梧桐秋，远游梦著邯郸陌。

黄金高台无复过，青云失路古来多。诸侯贵门君不到，五陵豪气今如何。

只今家贫谁比数，黄叶秋风满窗户。半室闲栖岭上云，一瓢独饮山中树。

薄俗纷纷那可言，暂时贫贱不须论。君看旧日扬雄宅，寂寞苍苔空闭门。
闻西使到关
刘敞（宋代）

遥闻西域使，来献大明宫。故事三苗比，官仪敌国同。

赐书深慰藉，锡命极优崇。含垢应王度，怀柔尚古风。

苍生向来急，殊俗此时通。冠盖长城北，边关绝幕东。

春秋大一统，吏事责三公。何有长沙客，题诗恸哭中。
石南康挽词
楼钥（宋代）

伊昔为君御，儒流赖主盟。
执经容后进，倾盖若平生。
坐见埋黄壤，空劳望赤城。
友朋相与泣，反袂不胜情。
读重明纪异录二首有序 其一
卢龙云（明代）

大夫将母日，纯孝格旻天。久视留难老，重明岂偶然。

手中还密线，镜里任华颠。逐子西征后，亲看展骥年。
喜迁莺（闰元宵）
吴礼之（宋代）

银蟾光彩。喜稔岁闰正，元宵还再。乐事难并，佳时罕遇，依旧试灯何碍。花市又移星汉，莲炬重芳人海。尽勾引，遍嬉游宝马，香车喧隘。

晴快。天意教、人月更圆，偿足风流债。媚柳烟浓，夭桃红小，景物迥然堪爱。巷陌笑声不断，襟袖馀香仍在。待归也，便相期明日，踏青挑菜。
春日纪事寄内外诸弟三首 其一
吕本中（宋代）

水生溪涨欲容舠，疾病因循厌作劳。莫道深居便无事，午窗疴痒费爬搔。
曾仲躬见过适遇予出留小诗而去次韵二绝
陆游（宋代）

数树山花草舍东，想公系马落残红。
那知老子耶溪上，正泛朝南暮北风。
楼上
彭炳（元代）

辘轳鸣晓梦初醒，楼上南山暗又明。一片伤心无处著，渭川流过汉家城。
中秋夜登海豹台二绝
高似孙（宋代）

冰娥看尽人间世，好事如公不数枚。
却唤清罍相揖酌，汝听下界息成雷。
题陈子美息阴堂
释清远（宋代）

湛湛寒溪叠叠山，息阴投老得身闲。武陵花好春常在，渔棹歌清事不关。

眼底儿孙从富贵，樽前鬓发任斓斑。天机日有真消息，频许禅僧共往还。
喜雨
朱淑真（宋代）

赤日炎炎烧八荒，田中无雨苗半黄。天工不放老龙懒，赤电驱雷云四方。

琼瑰万斛写碧落，陂塘池沼皆泱泱。高田低田尽沾泽，农喜禾无可槁伤。

我皇圣德布寰宇，六月青天降甘雨。四海咸蒙滂沛恩，九州尽解焦熬苦。

倾盆势歇尘点无，衣袂生凉罢挥羽。江上数峰天外青，眼界增明快心腑。

炎热一洗无留迹，顿觉好风生雨腋。纱厨湘簟爽气新，沉李削瓜浮玉液。

傍池占得秋意多，尚馀珠点缀圆荷。楼头月上云散尽，远水连天天接波。
咏史
张玉娘（宋代）

饮尽春觞兴转赊，竹阴扶日印窗斜。骑驴踏遍吴山曲，处处东风出杏花。
生查子（宜春记宾亭别王希白庚）
赵师侠（宋代）

梅从陇首传，柳向邮亭折。鸳瓦晓霜浓，掠面凝寒色。

相逢意便亲，欲去如何说。我亦是行人，更与行人别。
镇阳读书
欧阳修（宋代）

春深夜苦短，灯冷焰不长。
尘蠹文字细，病眸濮无光。
坐久百骸倦，中遭群虑戕。
寻前顾後失，得一念十忘。
乃知学在少，老大不可强。
废书谁与语，叹息自悲伤。
因忆石夫子，徂徕有茅堂。
前年来京师，讲学居上庠。
青衫缀朝士，面有数亩桑。
不耐群儿嗤，束书归故乡。
却寻茅堂在，高卧泰山傍。
圣经日陈前，弟子罗两厢。
大论叱佛老，高声诵虞唐。
宾朋足枣栗，儿女饱糟糠。
虽云待官阙，便欲解朝裳。
有似蚕作茧，缩身思自藏。
嗟我一何愚，贪得不自量。
平生事笔砚，自可娱文章。
开口揽时事，论议争煌煌。
退之尝有云，名声暂膻香。
误蒙天子知，侍从列班行。
官荣日已宠，事业闇不彰。
器小以任大，跻颠理之堂。
圣君虽不诛，在汝岂自遑。
不能虽欲止，怳若失其方。
却欲寻旧学，旧学已榛荒。
有类邯郸步，两失皆茫茫。
便欲乞身去，君恩厚须偿。
又欲求一州，俸钱买归装。
譬如归巢鸟，将栖少徊翔。
自觉诚未晚，收愚老缣缃。
曲江渔者得鳜鱼弃之目为师婆鱼
朱翌（宋代）

溪友渔翁忍弃捐，却应游泳得长年。
遐方未识珍羞贵，不道杨凭已得仙。
经行三首
薛绍彭（宋代）

月分圆影委金波，峰面无尘莹不磨。
应是飞仙梳洗处，碧台青绶挂云萝。
华盖石
朱熹（宋代）

醉扶藜杖少盘桓，四远烟萝手自扪。此石至今无处问，祇因来自太微垣。
次韵知郡安抚九日南楼宴集
范成大（宋代）

珠履参陪北海觞，仍邀拥节旧中郎。
碧城香雾连天暝，黄叶霜中卷地凉。
佳节转头论聚散，清波从古阅兴亡。
明年重把茱萸醉，公在丛霄贡玉堂。
沁园春 戏策毛颖为学士效稼轩体
储懋端（明代）

咨汝毛锥，誉擅中书，胡思乞骸。念望崇灵兔，南山感月，名高绣念，北海惊雷。

久效驰驱，积成劳悴，畴昔锋芒逐渐摧。嘉乃绩，俾守中山郡，其往钦哉。

吾将以礼为媒，更别选循良颖也才。令蜀江裁楮，先生静待，淇园截竹，君子蒙灾。

合就管城，移封即墨，锡汝龙宾水一杯。兼策汝，试端明学士，速驾前来。
晨起二首
张耒（宋代）

穷居无远念，暇日亲庖厨。
泽国富滋味，春江出嘉鱼。
鬻市有悬富，撷园得嘉蔬。
虽无五鼎烹，荐俎颇有余。
导和资一杯，径使愁肺苏。
条味以实气，卿以强吾躯。
圣贤戒求饱，丰德任形臞。
彼皆勤励智，我独懒求愚。
又诗有卜荆溪之意雅合鄙怀因次韵二首 其二
张守（宋代）

心醉微言九九篇，浩如沧海翕支川。著书柱史家传道，辟谷留支世学仙。

蠹简倦推三豕渡，长弓那解两禽连。极知无用宜幽隐，杜曲无田拟问天。
断碑叹
陆游（宋代）

二萧同起南兰陵，正如文叔与伯升。
至今人悲大萧死，齎恨不见梁家兴。
崇崇之陵久为谷，岂为群盗分珠玉。
断碑槎牙弃道边，文字班班犹可读。
剥剜苔藓一凄然，俯仰人间几变迁。
世人作碑君勿哂，千载园林须石笋。
咏陈生
潘榛（明代）

小巷通城辟，柴门逐水开。渔歌随棹远，帆影过墙来。

柳密初侵院，庭幽半欲苔。主人休沐至，于此涤尘埃。
次韵阎甥伯温池上八首
晁补之（宋代）

平生惟亲旧，相得怀抱敞。
宁知老田里，三径得还往。
结庐在人境，此意陶令赏。
但话北窗凉，何必羲皇上。
花园即事呈常
赵嘏（唐代）

烟煖池塘柳覆台，百花园里看花来。烧衣焰席三千树，破鼻醒愁一万杯。

不肯为歌随拍落，却因令舞带香回。山公仰尔延宾客，好傍春风次第开。
赋内阁芍药
陆粲（明代）

金门柳色萦深绿，上苑春余杂花扑。
夭桃已歇秾李衰，红药翻阶正芬郁。
此花初种自宣皇，百曲雕阑七宝妆。
融风窈窕昭阳殿，暖日轻盈白玉堂。
玉堂学士看花早，赋成芸阁留诗草。
卷幔频看碧雾流，挥毫正耐红云绕。
忆昨宣皇居法宫，太平乐事君臣同。
宸游每出濯龙里，曲宴偏临翔凤中。
是时南苑飞霓旌，熳烂仙葩绮绣明。
临风宛转如矜妒，俯者如愁仰如诉。
半沾微雨妖红湿，太真泣凭阑干立。
至尊一顾六宫回，茜裙霞帔俱羞涩。
华萼楼头雨露偏，芳容赢得美人怜。
君恩为与分春色，诏许移来种阁前。
阁前复道连金谷，翠辇经过几回瞩。
内家敕进赏花词，昭容传制黄门促。
沉吟此事六十载，当日繁华宛然在。
绀幰金舆绝幸临，黄扉紫禁留风采。
不羡扬州宝带围，长安红紫竞芳菲。
五侯七贵同邀赏，宝马香车疾若飞。
争似名花出天上，雾阁云窗俨相向。
浪蝶游蜂未许窥，酒徒词客空惆怅。
江南三月足豪华，绣幕围香富贵家。
亦有幽姿在空谷，风雨憔悴天之涯。
燕山游子江南客，独对名花感今昔。
草木何知人自怜，逢时亦复升沉隔。
世间荣辱偶然事，不独此花何叹息。
武夷精舍十咏 其七 铁笛亭
袁枢（宋代）

当年跨鹤翁，想在云深处。铁笛忽龙吟，万壑披霾雾。

遥知发天秘，踏破苍苔路。吹与众仙闻，来看晚题句。
夜过鄚州
朱孝纯（清代）

弓衣星影浮，驱马古城头。虎气荒林黑，虫声旅店秋。

阉人传庙市，关将重边猷。俯仰多余慨，霜风猎未休。
和项平父送别
孙应时（宋代）

逐逐衣冠谒府公，渐暗楚语异吴侬。
重江跋涉家何在，一饭辛勤计未工。
自恐风尘冗俗语，人言山野欠疏通。
夜长不寐思吾友，拨尽寒炉宿火红。
陪陈太守游南山道院
宋贶（宋代）

漫陪仙吏访仙乡，仙室倾颓迳路荒。
碧草护坛麏有迹，红桃照井水浮香。
岩边鹤返曾千岁，梦里丹分近一囊。
最怜仙术神如此，何不霞新炼药房。
寄题金元鼎同年长泰面山亭
朱熹（宋代）

抗心尘境外，结宇临秋山。乘高一骋望，表里穷遐观。

众崿互攒列，连冈莽萦环。阳崖烟景舒，阴壑悲风寒。

碧草晚未凋，林薄已复丹。仙人吴门子，岁晚当来还。
九厓草堂歌为督学余公赋
杨慎（明代）

君不见九江之地匡庐山，山人匡俗庐其间。往时曾读支昙赋，梦想神游不可攀。

又不见东林梵宇金银寺，莲社松门清且丽。陶刘宗雷有遗迹，锦苔不识远公记。

奇甸灵区迥异常，傍行敷落那能当。生贤下瑞在英俊，物华天宝呈文章。

浔阳曾寓李太白，芙蓉峰前寄行宅。春金戛玉诗百篇，九江秀色可揽结。

九厓先生儒之英，含章秀发元气精。锦心万卷汲脩绠，霜蹄千里迈遥程。

朅来邂逅滇之麓，访我回溪与深谷。往年曾枉琼瑶书，十袭珍藏昕夕读。

暇日示我草堂图，平林窈窕还崎岖。知公袖中有东海，藻镜流洪九脉纾。

岩廊登拜在朝夕，肯放鸿罾许龙蛰。销魂悁脰金马门，日望东南远山碧。
新安陈仲献（名策）客蜀总戎幕府，尝赎一俘
陈维崧（清代）

天畔蚕丛路。
记当日、锦城丝管，华阳士女。
一自愁云霾蜀栈，飞下桓家宣武。
有多少、花钿血污。
十万娥眉齐上马，过当年、花蕊题诗处。
葭萌驿，鹃啼苦。
春宵高宴元戎府。
明月下、玉容暗淡，有人低诉。
妾本成都良家子，叹息鸾分钗股。
客亦为、泪零如雨。
掷去黄金归破镜，问德言、还识菱花否？吾事毕，拔身去。
寄贾岛
姚合（唐代）

寂寞荒原下，南山只隔篱。家贫唯我并，诗好复谁知。

草色无穷处，虫声少尽时。朝昏鼓不到，闲卧益相宜。
和唐韦相国盛山十二咏 其十一 绣衣石榻
韦骧（宋代）

绣衣无已久，石榻尚依然。不识寻山客，几人能爱贤。
初四日同诸公饮饯共叔于株林明日再往共叔为置饭归途赋此寄之
赵蕃（宋代）

一别定不免，重来聊见情。匆匆置朝饭，愦愦困馀酲。

会合知何日，升沉恐异情。毋忘尺书寄，慰此寸心倾。
楼居狂吟
吴龙翰（宋代）

湖海真成万里游，寒风吹破黑貂裘。
归来卧占楼千尺，梦落沧波明月舟。
正伏承泽深佥判学士贤友以正生朝宠贶佳篇辄
度正（宋代）

自洛而闽幸有传，更相私淑百馀年。
面言犹及金为口，手墨何妨锦作笺。
在昔见闻迷卓约，至今鑚仰叹高坚。
分明太极图中意，更续源源付后贤。
奉寄襄阳张学士兄
欧阳修（宋代）

东津渌水南山色，梦寐襄阳二十年。顾我百忧今白首，羡君千十若登仙。

花开汉女游堤上，人看仙翁拥道边。况有玉钟应不负，夜槽春酒响如泉。
勉制干侄克家归乡
柴元彪（宋代）

五年不得共团栾，放浪东吴一苇间。
客路风波如蹈海，人心剑戟甚于山。
逢春回雁南应北，到海归潮去复还。
今是昨非浑一梦，庭柯园菊可怡颜。
道经乌龙岗投宿沙村王守愚茅堂
张家玉（明代）

行踪忽似羽毛轻，奄忽能兼十里程。烟火数家连野戍，渔灯几里傍芜城。

人民左衽污胡俗，山水中原换帝京。独有茅堂今夜月，清光犹似旧时明。
湖西八景为罗修撰作 其五 金鳌霁雪
陈献章（明代）

一鳌海上来，头戴雪花白。诸鳌起相拒，千秋归不得。

仙人罗一峰，永戏金鳌侧。借问别离时，西佛生弥勒。
和用明梅十三绝 其四
胡寅（宋代）

雪消天气一番新，水际逢春淑且真。未信长安多丽者，定知空谷有佳人。
雨
刘攽（宋代）

繁阴昼漠漠，日雨暝纷纷。斗蚁仍移市，乖龙亦过云。

泥涂休不出，钟鼓遣相闻。愿得辞昏垫，长风破宿氛。
同顾寸田游小泉山
吴颢（清代）

玉田有山曰小泉，泉鸣石罅流涓涓。寻幽那惜双足茧，约客携酒登山颠。

石笋玲珑竞奇秀，水花觱沸争洄漩。枕流便倚苔磴卧，烹茗欲借云腴煎。

朅来五载住河朔，巾车日苦风沙扑。何当眼底见清流，为我半生洗尘浊。

主人爱客呼醽醁，落日衔山欢不足。醉中枨触旧名心，三十男儿还刺促。
日出东南隅行
陆机（魏晋）

扶桑升朝晖。照此高台端。
高台多妖丽。濬房出清颜。
淑貌耀皎日。惠心清且闲。
美目扬玉泽。蛾眉象翠翰。
鲜肤一何润。秀色若可餐。
窈窕多容仪。婉媚巧笑言。
暮春春服成。粲粲绮与纨。
金雀垂藻翘。琼佩结瑶璠。
方驾扬清尘。濯足洛水澜。
蔼蔼风云会。佳人一何繁。
南崖充罗幕。北渚盈軿轩。
清川含藻景。高岸被华丹。
馥馥芳袖挥。泠泠纤指弹。
悲歌吐清响。雅舞播幽兰。
丹唇含九秋。妍迹陵七盘。
赴曲迅惊鸿。蹈节如集鸾。
绮态随颜变。沈姿无定源。
俯仰纷阿那。顾步咸可欢。
遗芳结飞飙。浮景映清湍。
冶容不足咏。春游良可叹。
夏日病中得家信 其二
余继登（明代）

日日说归去，蹉跎直至今。宦情谙始淡，乡思病逾深。

不羡桓生马，宁须疏傅金。一樽堪自适，花下可长吟。
八声甘州（和季永弟思归）
吴泳（宋代）

每逢人、都道早归休，何曾猛归来。有邵平瓜圃，渊明菊径，谁肯徘徊。底是无波去处，空弄一竿桅。富贵非吾事，野马浮埃。

况值清和时候，正青梅未熟，煮酒新开。共倒冠落佩，宁使别人猜。满朱檐、残花败絮，欲问君、移取石榴栽。青湖上，低低架屋，浅浅衔杯。
顷溧水归登官塘汤汉章义门
仇远（元代）

王山翔凤集东庐，花竹园池可隐居。
奕代文声传学馆，大书义字式门闾。
壎箎雅奏和为贵，樽俎清言乐有余。
车笠重逢当一笑，白眉青眼尚如初。
一塘分雨百泉流，喜作山房信宿留。
骑马傍门知不厌，坐床索酒合应羞。
生平仲举延徐穉，老去文渊忆少游。
雾豹直疑斑已露，翩翩入谷有鸣驺。
成王挽歌
岑参（唐代）

幽山悲旧桂，长坂怆馀兰。地底孤灯冷，泉中一镜寒。

铭旌门客送，骑吹路人看。漫作琉璃碗，淮王误合丹。
桃花
林逋（宋代）

柳坠梅飘半月初，小园孤榭更庭除。
任应雨杏情无别，最与烟篁分不疏。
比并合饶皮博士，形相偏属薛尚书。
薄红深茜尖尖叶，亦有愁肠未负渠。
一斛珠
朱敦儒（宋代）

海山叠翠。夕阳殷雨云堆雪。鹧鸪声里蛮花发。我共扁舟，江上两萍叶。
东风落酒愁难说。谁教春梦分胡越。碧城芳草应销歇。曾识刘郎，惟有半弯月。
句 其二十二
陶弼（宋代）

北人南斗外，病过两重阳。
元夜
陈与义（宋代）

今夕天气佳，上天何澄穆。
列宿雨后明，流云月边速。
空檐垂斗柄，微吹生丛竹。
对此不能寐，步绕庭之曲。
遥睇浮屠颠，数星红煜煜。
悟知烧灯夕，节意亦满目。
历代能几诗，遍赋杂珉玉。
栖鸦亦未定，更呜伴余独。
百年滔滔内，忧乐两难复。
唯应长似今，寂寞送寒燠。
和潘良贵题明州三江亭韵
汪思温（宋代）

危亭耸观与云侵，胜概何劳杖屦寻。回合江山真有意，去来鸥鹭本无心。

欢声洋溢均千里，好句清新抵万金。四海倚需经济手，岂容长对白头吟。
龙井道中杂纪
周弼（宋代）

老僧病久声嘶喝，屡说紫衣胜短褐。
莫嫌两手渐拘挛，曾把御前供奉钹。
忆去年今日
吴与弼（明代）

去年今日五更兴，旌旆翩翩度野亭。精白一心悬北极，肃恭拜表进虞庭。
点绛唇
吕渭老（宋代）

俊眼犀心，尊前如有乘鸾便。过愁传怨。只许灯光见。

见了重休，河汉明遮断。深深院。乱风飘霰。揉了双罗燕。
宿四明山
施肩吾（唐代）

黎洲老人命余宿，杳然高顶浮云平。

下视不知几千仞，欲晓不晓天鸡声。
别陈监库见磨玉璞者宋衡
项安世（宋代）

吾爱陈元年，书生有英气。
语戆人不嗔，酒失心自记。
庭前有奇石，细涤复粗磨。
我有洪澳诗，愿与子同歌。
清平乐
许棐（宋代）

凤双鸾偶。天上人间有。檐玉无声花影瘦。夜浅春浓时候。

别来声度寒宵。六桥风月迢迢。灯下有谁相伴，一方红湿鲛绡。
防风王庙
释永颐（宋代）

万国方尊禹，防风殒殿趋。
应怜舞干戚，独不碍唐虞。
祭豆侵田鼠，灵幡触井乌。
椒浆春奠罢，箫鼓押村巫。
题玉泉溪
湘驿女子（唐代）

红叶醉秋色，碧溪弹夜弦。
佳期不可再，风雨杳如年。
送常州陈商学士
宋祁（宋代）

红梨秋老石渠霜，并欲萧萧伴祖觞。
台上补绫收柘枕，水边古兽得鞶囊。
浮云并盖辞京辇，晓月将潮促使艎。
缘饰有文成政速，剩储灵气茹芝房。
送临川教授叶端仁赴阙 其一
谢逸（宋代）

丸丸松柏林，结根临古道。未逢匠石徒，岁久空合抱。

圣人建明匠，良材日登造。左右乏先容，地遥安可到。

愿言励岁寒，不改雪霜操。
同李著作纵题尘外上人院
皎然（唐代）

百缘唯有什公瓶，万法但看一字经。从遣鸟喧心不动，

任教香醉境常冥。莲花天昼浮云卷，贝叶宫春好月停。

禅伴欲邀何著作，空音宜向夜中听。
从军行
薛季宣（宋代）

人道从军乐，我道从军苦。为问何所苦，无苦汩没汝。

汩没何可伤，政可虏戎王。万里浪驰逐，征役未遽央。

太行汝勿登，回复九羊肠。黄河汝勿航，波流水汤汤。

胡然弃平生，欲往无梯梁。夫君且淹留，后继当汝忘。

长蛇叵复梦，南山强深藏。我甲岂不坚，我马岂不良。

人生会有死，义死良所伤。将军不汝信，谈笑成奔亡。

谁乎幸际会，虎服而皮羊。之子方丈食，何时饱秕糠。
渔家傲（十月二日老妻生辰）
杨无咎（宋代）

昨日小春才得信。明宵新月初生晕。又对寿觞斟九酝。香成阵。欢声点破梅梢粉。

琪树长青资玉润。鸳鸯不老眠沙稳。此去期程知远近。君休问。山河有尽情无尽。
又挽词三首 其三
傅察（宋代）

榆社聆风远，兰阶托契深。兴宗知有自，处贵独无心。

陇柏晞朝露，庭槐长夏阴。如公更何恨，顾我尚沾襟。
王氏碧鸡园六咏·鉴泉
王灼（宋代）

分来何处泉，注此团栾池。
有如大圆鉴，玉匣初开时。
莹然绝纤埃，万象见亭氂。
主人湖海士，曳杖日娱嬉。
应照两侍女，新妆弄妍姿。
亦复照主人，鬓发白丝丝。
挽安岳李令
李流谦（宋代）

司马家儿何等儿，家居令人撞坏之。
长啸羯奴一绳縻，校三十里嗟已迟。
新亭收涕仅自支，下者朽栋当积危。
君看黄发掩面时，此殆天意非人为。
一时埃壒埋精奇，褐衣怀珍去而违。
老樵携畚动岳只，委体毡庐玉投泥。
向来扪虱气吐霓，元子眼无金篦。
纵狼山林血黔黎，惨澹万古关河悲。
先生异代论盛衰，使当若时未可知。
指挥王谢驱群鸡，狂童岂劳折箠笞。
中兴天子周宣齐，炳燿常武烝民诗。
囊封未报九地归，恨无伟烈光钟彝。
我思若人涕沾衣，太阿不如两钱锥。
鱼复阵石存遗基，故智犹为竖子窥。
斯文未泯神所持，复有英雄发嘘欷。
春尽二首 其二
郑獬（宋代）

禁籞平明帐殿开，华芝初下未央来。人间彩凤仪韶曲，天上流霞满御杯。

花近赭袍偏灿烂，鱼窥仙仗亦徘徊。蓬莱绝景何曾到，自愧尘踪此一陪。
念奴娇 中秋坐月，和姑大人韵
胡纫荪（清代）

秋风送爽，看团圞冰镜，遥空驾起。收拾绣床瓜果设，拜月桂花起里。

小院香烧，高堂酒酌，笑语生欢喜。寒辉流照，一年良夜能几。

还念赏玩琼楼，豪华易歇，难把铜山倚。天上人间清是福，我与常仪同意。

坐转银壶，歌赓玉树，欲向晶宫寄。约他来晚，碧天依旧如洗。
晓寒
陆游（宋代）

悠悠残梦伴残更，万木风号晓气清。
鸡唱欲阑闻井汲，月痕渐浅觉窗明。
突烟腾碧炊初动，衣焙堆红火已生。
小合翻书裘褐暖，早朝霜滑媿公卿。
蓝田山石门精舍 ?
王维（唐代）

〔英华以前八句另为一首。注云。集本二诗共为一首。〕
落日山水好。
漾舟信归风。
探奇（一作玩寄）不觉远。
因以缘（一作寻）源穷。
遥爱云木秀（一作翠）。
初疑（一作言）路不同。
安（一作谁）知清流转。
偶与前山通。
舍舟理轻策。
果然惬所适。
老僧四五人。
逍遥荫松柏。
朝梵林未（一作方）曙。
夜禅山（一作心）更寂。
道心及（一作友）牧童。
世事问樵客。
暝宿长林（一作井）下。
焚香卧瑶席。
涧芳袭人衣。
山月映石壁。
再寻畏迷误。
明发更登历。
笑谢桃源人。
花红复来觌。
春日言怀寄虢州李常侍十韵
杜牧（唐代）

岸藓生红药，岩泉涨碧塘。地分莲岳秀，草接鼎原芳。

雨派潈漴急，风畦芷若香。织蓬眠舴艋，惊梦起鸳鸯。

论吐开冰室，诗陈曝锦张。貂簪荆玉润，丹穴凤毛光。

今日还珠守，何年执戟郎。且嫌游昼短，莫问积薪长。

无计披清裁，唯持祝寿觞。愿公如卫武，百岁尚康强。
次沈坦之简周开祖韵
吴则礼（宋代）

老夫藜糁债，宿昔圭窦姿。
人或谓丑拙，侬亦自笑之。
沈侯江左氏，端肯相携持。
即时一杯酒，到手慎莫迟。
金丹诗四十八首
张继先（宋代）

劳生扰扰去如梭，火急修真逐鬼魔。
好把浮沉翻北海，莫将梦幻恋南柯。
甲庚鼎内金非少，卯酉坛中土亦多。
只自荧煌光一室，斋心服了脱微痾。
烛影摇红
赵以夫（宋代）

乍冷还暄，小春时候今朝转。三分历日二分休，镜里清霜满。云分低垂不展。矮窗明、红麟初暖。老来活计，浊酒三杯，黄庭一卷。

万里关河，朔风吹到边声远。倚楼脉脉数归鸿，谁会愁深浅。最苦山寒日短。但梅花、相看岁晚。何人金屋，巧啭歌莺，慢调筝雁。
寄成都吴龙图同年
司马光（宋代）

照席烛花暖，随车剑骑寒。
江山资秀句，风日助清欢。
政简坤维静，仁深井络安。
行歌与独酌，岂得并闲官。
静卧栖霞寺房望徐祭酒诗
江总（南北朝）

绝俗俗无侣。
修心心自斋。
连崖夕气合。
虚宇宿云霾。
卧藤新接户。
欹石久成阶。
树声非有意。
禽戏似忘怀。
故人市朝狎。
心期林壑乖。
唯怜对芳杜。
可以为吾侪。
过五里迳三首
杨万里（宋代）

野水奔流不小停，知渠何事太忙生。
也无一个人催促，自爱争先落涧声。
送寒灰入参上兼访陈卿 其四
袁宏道（明代）

少年掷却敝头巾，老去常思个里人。葱岭走来无隙地，莫教踏著一微尘。
刘阮祠
赵鼎臣（宋代）

采药偶从山里去，寻家却自洞中归。朝云暮雨漫愁绝，古往今来果是非。
十骥咏 其二 五明骥
卢象升（明代）

历尽关山几万重，渥洼神骏喜相从。五明共道非凡品，百战先登果异踪。
春分日梅花一树盛开期伍有开过赏 其三
李孙宸（明代）

春暖家家梅子肥，梅花奇绝正芳菲。醉来纵作师雄梦，不怕寒风冷客衣。
题汪季路侍郎所藏吴道子天龙八部
楼钥（宋代）

妙绝天龙八部图，细看真不失锱铢。
声名自足高千古，题品尤难过二苏。
旌旆冕旒犹可想，鬼神人物亦何殊。
君看坐位兰亭草，费尽工夫学得罪。
示大儿峡州签书判官
韩淲（宋代）

看儿遥宦离吾身，吏在廉平稳问津。积世衣冠当报国，随时禄秩莫忧贫。

周旋同列防猜忌，出入其间节怒嗔。满眼江湖是三峡，堂堂祖业有偏亲。
江左驿舍寄文湖
陈庸（宋代）

云水苍苍日欲阑，邮亭遥忆旧家山。
故人两地分南北，几度相思鬓为斑。
交翠亭
方来（宋代）

濂溪窗外草茸茸，生意春融我意同。为甚此园多翠草，也因曾识紫阳翁。
送赵悦道参政大资知越州二首 其一
冯山（宋代）

乖崖威重兼之恕，正献纯风重以和。高世清名公取尽，经邦馀事蜀沾多。

二江遗爱流长在，双剑铭功壁屡磨。闻向蓬莱指归路，其如朝野具瞻何。
早寒
梁熙（清代）

秋风吹雨尝如此，不合萧萧入客耳。碧草摇风湿欲翻，玄蝉抱叶泠然止。

祇林一卧岁时阑，可奈无衣悲早寒。悲歌乍放声还歇，今日谁听《行路难》。
候夜行师七唱 其六
陈元光（唐代）

戍楼西北请泉山，十载干戈暑又寒。红锦飘来枫树醉，黄金废又菊花残。

故园橙橘小春闹，圣席圆汤冬至闲。剑戟百磨岩石裂，骅骝群饮泽泉乾。

雪花散杂梅花媚，白水前为墨水餐。河腹冰坚防虏骑，边陲雨涷弊征鞍。

水窗向北因风寒，密垒开东得月看。迭起寒鸡犹未唱，铜壶先滴五更阑。
新寒写怀次韵
陶宗仪（明代）

世故漫漫混渭泾，九山高枕卧云屏。摊书雾拂双眸莹，揽镜霜欺两鬓青。

归燕凄凉谁复顾，吟蛩哀怨不堪听。秋风落木茅茨破，坐右高县陋室铭。
偶怀
杨亿（宋代）

银砾飞晴霰，兰英湛冻醪。
年光侵葆发，春恨寄云袍。
燕重衔泥远，鸿惊避弋高。
平生林壑志，误佩吕虔刀。
宫词三十三首
曹勋（宋代）

平治逆虏拯吾民，都督亲行号令新。
仍诏尅戎恩宠异，牙牌御札赐功臣。
同邬戴关中旅寓
钱起（唐代）

文士皆求遇，今人谁至公。灵台一寄宿，杨柳再春风。

更惜忘形友，频年失志同。羽毛齐燕雀，心事阻鸳鸿。

留滞惭归养，飞鸣恨触笼。橘怀乡梦里，书去客愁中。

残雪迷归雁，韶光弃断蓬。吞悲问唐举，何路出屯蒙。
杂曲歌辞。行路难
聂夷中（唐代）

莫言行路难，夷狄如中国。谓言骨肉亲，中门如异域。

出处全在人，路亦无通塞。门前两条辙，何处去不得。
西园示新亭
李宪噩（清代）

说罢离愁依旧闲，空园日暮鸟飞还。芭蕉过雨声初歇，又见云生叠叠山。
高阁
孙镇（清代）

高阁霭春晖，幽居山四围。风梳杨柳瘦，雨润豆苗肥。

树色侵书幌，江光漾钓矶。地偏心自静，相赏欲忘机。
和晏相公夜归遇雪
宋祁（宋代）

孝王台下糅花飞，草草归骖骤碧啼。
斗作暝寒凌冒絮，更回馀舞拂鄣泥。
城连迥阙迷苍凤，人度长桥压素霓。
颓玉正酣天幕静，不妨清思入新题。
五子守仙丸歌
张果（唐代）

返老成少是还丹，不得守仙亦大难。愁见鬓斑令却黑，一日但服三十丸。

松竹本自无艳色，金液因从火制乾。五子可定千秋旨，百岁如同一万年。
奉和老和尚梅影 其二
释古邈（明代）

一自孤山多逸兴，何如此夕最堪思。板桥霜滑花开后，茅屋灯堪月上时。

独放狂歌怜好景，谁将幽梦破空枝。寒岩雪夜须珍重，云外孤踪未易期。
以潞公所惠拣芽送公择次旧韵
黄庭坚（宋代）

庆云十六升龙样，国老元年密赐来。
披拂龙纹射牛斗，外家英鉴似张雷。
绍兴祀九宫贵神十首 送神用《景安》。
郊庙朝会歌辞（宋代）

荐献有序，降登无违。礼乐备举，昭格燕娭。云车缥缈，神曰还归。

报以景贶，翊我昌期。
水调歌头·徐州中秋
苏辙（宋代）

离别一何久，七度过中秋。去年东武今夕，明月不胜愁。岂意彭城山下，同泛清河古汴，船上载凉州。鼓吹助清赏，鸿雁起汀洲。
坐中客，翠羽帔，紫绮裘。素娥无赖，西去曾不为人留。今夜清尊对客，明夜孤帆水驿，依旧照离忧。但恐同王粲，相对永登楼。
新立金川书院祠练公父子文碑幸成
李梦阳（明代）

力修书院缘栖主，碑石新成颇慰心。薄劣实惭文太减，特书应不待如今。
招诸宰饭六客堂以小诗代折简
王炎（宋代）

双袖日沾朱墨尘，风流那复似前人。
梅花香里倾杯酒，略与凫仙一探春。
渔家傲 岭南作
王贞仪（清代）

海上风高吹瘴雨。时过十月犹炎暑。零落红蕖花满渚。

愁正聚。一挝初起楼头鼓。

修得书成烦雁羽。家乡程远如何许。一穗青灯人闭户。

怀别绪。夜深怕听寒螀语。
题金鱼郎
徐经孙（宋代）

金鱼有术妙谈天，走遍江湖谒踆躔。玉带贵人如一遇，定知换酒不论钱。
寄道林元祐长兄
彭汝砺（宋代）

眼前百万四千门，尽与山河寄一尘。毕竟一尘还是梦，梦中无法亦无人。
题陈山人居
黄滔（唐代）

犹自莓苔马迹重，石嵌泉冷懒移峰。空垂凤食檐前竹，

漫拔龙形涧底松。隔岸青山秋见寺，半床明月夜闻钟。

谁能惆怅磻溪事，今古悠悠不再逢。
次韵答承天月长老
强至（宋代）

方外得师晚，相逢出古心。
交成真合水，意在始知琴。
宦路尘泥久，禅扃岁月深。
清风贻绝唱，一诵快烦襟。
栖霞阻风
翁心存（清代）

塔杪铃言替戾冈，果然旗脚转危樯。荒芦槭槭战秋雨，衰柳垂垂空夕阳。

鹢不因风先自退，山如欲语笑人忙。支离病骨余生在，肯逐冥鸿下上翔。
书夜乐 钟公云，镜能照他人，不能照自
王哲（金朝）

百练青铜圆又小。平平正吐灵耀。向人前、相对相观，别辨容颜分晓。好丑＊妍并老少。尘凡一齐勘校。彼此假中来，怎生通内貌。别有辉辉亲密要。焕心镜、主玄妙。偏能会、显古腾今，又能鉴、从前虚矫。艳艳光辉宜自＊。把当初、性珠返照。里面得全真，永明明了了。
题山居十绝·云卧
胡仲弓（宋代）

来寻高处卧吟身，泉石中间避世尘。
莫把白云都占断，也分一半与閒人。
还丹复命篇 其十二
薛道光（宋代）

廛市通人处，明明与往还。悟来惟一物，昧处隔千山。

神水丹田下，华池水火间。一元能造化，返老作童颜。
翠楼
范成大（宋代）

在秦楼之北，楼上下皆饮酒者。

连衽成帷迓汉官，翠楼沽酒满城欢。
白头翁媪相扶拜，垂老从今几度看。
元日三首 其二
周紫芝（宋代）

去年残雪在楼台，日上黄帘禁殿开。白发小臣揩病眼，误随云气到蓬莱。
朝谒归省文书
吴潜（宋代）

面拥旌旗鼓乐随，谁知锦被裹疮痍。
吏那秋敛充春赋，兵待朝疮作暮炊。
缩手判支穷措大，攒眉书准老沙弥。
此是履翁新活计，雁书多报故人知。
颂古五首
释如琰（宋代）

蹉过跨门一机，昧却见成公案。
子湖指处太亲，直须急著眼看。
宿深明阁二首
陈师道（宋代）

窈窕深明阁，晴寒是去年。
老将灾疾至，人与岁时迁。
默坐元如在，孤灯共不眠。
暮年身万里，赖有故人怜。
春心 其四
曾习经（清代）

板阁微寒酒半消，露桃花底漏迢迢。凭谁说与春晓短，试向银屏坐寂寥。
听蛙方君作八老诗效颦各赋一首内三题余四十
刘克庄（宋代）

身已龙钟不出村，尚能抱瓮灌蔬园。
瓦盆甚朴常盛酒，茅屋虽低可负暄。
锄倦扶藜访邻叟，祭归怀肉遗诸孙。
后生记取耆年语，世世休思入县门。
咏梅五十首呈史尚书
释绍嵩（宋代）

洛阳三十六峰西，曾为梅花醉似泥。
今日偶题题似着，屋檐斜入一枝低。
野渡横舟
高柄（明代）

落帆逗前浦，渡口喧已寂。野艇横浅流，空江带愁色。

渔归绝岛遥，鸟度群山夕。应有待潮人，吟成山月白。
大扫除
洪繻（清代）

壬寅夏四月，土匪大扫除。号令一朝下，万室为邱墟。

当其设甘饵，信誓说降初。始作周郑质，继藏盟府书。

长待以不死，山泽任樵渔。服从一以久，杀机起籧篨。

南北及中央，同日入周阹。一时敦杯酒，万口为臡菹。

一二勇决夫，枪火伏衣裾。作势与之敌，反噬不踌躇。

木毙人亦摽，虽死异羊猪。馀悉骈首戮，载出薄笨车。

妇孺从流移，人弃室亦潴。南投斗六间，杀气惨不舒。

阴风扑人面，燐火遍里闾。哀哉归顺徒，不得求为鱼。
寄酬致政赵少师五首 其五
赵抃（宋代）

天台雁荡去寻真，往复秋冬过七旬。不是君恩山岳重，肯教归作自由身。
挟文薛君自赋五首克己读书安贫择交训子为题
程公许（宋代）

为人非外铄，己与物同之。
私欲阴霾蔽，良心日月亏。
若能无窒碍，底用苦思惟。
天理浑然处，吾生自有涯。
梅花集句 其一○六
李龏（金朝）

冷艳孤光照眼明，暖风不为惜轻盈。江南破后无词客，吟破愁肠句不成。
渡江云 送蒋京少下第游楚，步其年韵
曹贞吉（清代）

对西风一笑，碧云黄叶，怊怅旧霜毫。珠投仍按剑，悔杀平生，未谱郁轮袍。

雪花似翼，桑干路、寒色刁骚。任纷纷、黄金白璧，意气属吾曹。

帆摇。女儿浦口，新妇几边，看江天影倒。问六朝、艨艟铁锁，尽逐洪涛。

芦声瑟瑟鹍弦急，伴渔火、酒醒无聊。湘岸阔、回头咫尺青霄。
漂母祠
郭浚（明代）

淮阴不侯母不祀，一饭王孙千万世。施不望报良独难，能哀王孙讵云易。

英雄落魄何代无，往者子胥亡入吴。濑上之女还捐躯，邈然望古精魂俱。

我来把棹凌珠湖，天风渺渺吹菰蒲，呜呼！英雄落魄何代无。
点绛唇（社日雨）
王之道（宋代）

春意催花，片云又作朝来雨。淡匀深注。红紫纷无数。

社日人家，匀拟行春去。痴儿女。倚门凝伫。借问东郊路。
菩萨蛮 皇废癸丑春赏花词
姚燧（元代）

两闲日月同悠久。算来无比东君寿。一岁一归来。光风吹九垓。花枝依旧好。只自伤垂老。七十六年人。见花能几春。
酬张槎溪
释元肇（宋代）

一笑相逢白下城，秋光满路雨初晴。沧江上与天河接，应是乘槎到玉清。
簇水 见古寺放生马而叹之
陈维崧（清代）

回忆当年，霜蹄刷尽幽并夜。草头一点，猛气削驽骀凡马。

羸病谁欤牧养，羁靮从宽假。摩背痒、秋阴墙罅。

血泪洒。叹日暮、群乌啄肉，伏栈枥、成悲咤。西风夜响，重叙起沙场话。

俛首沈吟烙印，蓦听僧钟打。馀生也、托象王台下。
驺虞诗
明·王翰（明代）

驺虞神后出，佳气蔼山隅。
瑞世千年出，从风百兽趋。
质同金獬豸，性异白于菟。
想见唐尧治，窗前展画图。
庆东宫生辰四首
周必大（宋代）

季秋日在房，房心乃明堂。
煌煌心前星，于兹侍天王。
休符协上象，九月诞元良。
太史言有证，重晖照无疆。
王玉峰素善房中术一时搢绅多从之游称曰神仙翁后竟以是败道而死因戏成此诗
范景文（明代）

错疑秘诀不曾传，犹记逢人说汞铅。多少朝绅真弟子，青娥队里哭神仙。
文宣王及其弟子赞
宋高宗（宋代）

侁侁申周，四科与俦。
逸驾文圃，鼓枻儒流。
冠佩既燕，言动允休。
邵陵得封，可想清修。
甲申元旦待漏入县斋随班
陆深（明代）

楼阁参差一水西，揽衣犹自候朝鸡。葭灰巳应三阳转，帝座遥朝北斗低。

步入花封和雪动，声传嵩祝倚云齐。太平有象君王圣，天保诗篇手自题。
返景德镇怀徵士先生旧游
谢复（明代）

两岸斜风万灶烟，数声柔橹夕阳天。江空月落人何处，琴剑东游忆往年。
酬张韩伯
周师成（宋代）

楚人逢楚节，仍赋楚情诗。
滴酒长江远，思乡白日迟。
遥怜壮士腕，也击儿女丝。
若有盈妾艾，榴花勿并持。
安乐公主移入新宅侍宴应制
宗楚客（唐代）

星桥他日创，仙榜此时开。马向铺钱埒，箫闻弄玉台。

人同卫叔美，客似长卿才。借问游天汉，谁能取石回。
塞上 其四
司马光（宋代）

剑客苍鹰队，将军白虎牙。分兵逻圁水，纵骑猎鸣沙。

浪有书藏袖，难凭信达家。不堪闻晓角，吹尽落梅花。
太常乐章三十首其四迎俎奏丰安之曲
杨亿（宋代）

丽碑割牲，以炰以烹。
博硕肥腯，薦羞神明。
祖考来格，享于克识。
如闻謦欬，武燕以宁。
玉蝴蝶 离情
张玉娘（宋代）

极目天空树远，春山蹙损，倚遍雕阑。翠竹参差声戛，环佩珊珊。雪肌香、荆山玉莹，蝉鬓乱、巫峡云寒。拭啼痕。镜光羞照，孤负青鸾。何时星前月下，重将清冷，细与温存。蓟燕秋劲，玉郎应未整归鞍。数新鸿、欲传佳信，阁兔毫、难写悲酸。到黄昏。败荷疏雨，几度销魂。
遗老斋绝句十二首
苏辙（宋代）

久无叩门声，剥啄问何故。
田中有人至，昨夜盈尺雨。
湖船杂吟
林澍蕃（清代）

迢迢帆影水云间，估客乘流意自闲。行到南康须刮目，浔阳门外见庐山。
木兰花（送张中行·般涉调）
张先（宋代）

插花劝酒盐桥馆。召节促行龙阙远。吴船渐起晚潮生。蛮榼未空寒日短。

庆门奕世隆宸眷。归到月陂梅已绽。有情愿寄向南枝，图得洛阳春色看。
再游南华临出门书记妙莹献绝句索留题赋两篇
曾丰（宋代）

诗数江西派，禅归岭表宗。
他宁无出手，终莫敢当锋。
欠子广长舌，资吾磊块胸。
打包随牒迹，岂料适相逢。
清贤堂
员兴宗（宋代）

夫子宦游三十年，乞身归老旧林泉。须知朝路抽簪后，不要乡林负弩前。

儒素生涯图史富，官清门户子孙贤。羡君此去浑无事，满眼青山剑外天。
赠叠山先生
游古意（宋代）

满腔忠孝有天知，不管人间事已非。
万里乾坤双草履，百年身世一麻衣。
行藏自信床头易，卧病惟餐陇首薇。
傥过宗周见离黍，几多新泪向残晖。
立春内中帖子词 其一
刘才邵（宋代）

兰殿光风转，椒涂淑气浓。柳烟添晓翠，花露浥春容。
送陈明府
黄朝宾（明代）

十载交情尚布衣，二天为别思依依。粤王台下甘棠在，姜相峰前倦鸟归。

下榻自惭徐孺子，登堂曾对谢玄晖。彭湖秋水他宵月，应照芦花两钓矶。
车通员移居索诗歌以遗之
苏镜潭（清代）

华亭之南闻唳鹤，平原何故轻入洛。十年以来星步移，阴霾惨晦翳大陆。

洞天一去一千里，秋波绿剪芙蓉烛。美人娟娟隔暮云，我欲从之搴杜若。

我马虺隤我姑酌，曰归曰归践宿诺。班荆道上略寒温，乡音老大尚依约。

筋骨差幸各强健，握手欷歔更大噱。座无车公我不乐，侨居何幸邻孙绰。
游石门涧
白居易（唐代）

石门无旧径，披榛访遗迹。时逢山水秋，清辉如古昔。

常闻慧远辈，题诗此岩壁。云覆莓苔封，苍然无处觅。

萧疏野生竹，崩剥多年石。自从东晋后，无复人游历。

独有秋涧声，潺湲空旦夕。
发刘郎浦（浦在石首县，昭烈纳吴女处）
杜甫（唐代）

挂帆早发刘郎浦，疾风飒飒昏亭午。舟中无日不沙尘，

岸上空村尽豺虎。十日北风风未回，客行岁晚晚相催。

白头厌伴渔人宿，黄帽青鞋归去来。
奈我
晁说之（宋代）

柰我所安何，无烦问所过。
潮声云外散，花色醉中多。
京国昨宵梦，边城几日歌。
功名悮男子，必使愧云萝。
秋日杂咏十首 其二
李光（宋代）

抄罢唐诗笔暂停，不将奇字问添丁。郊坰秋半无炎暑，净拂明窗读道经。
蟏蛸
方回（元代）

窗眼蟏蛸粟许微，早能结网伺虫飞。
都来口腹容多少，狼虎操心伏杀机。
集贤堂已无
方回（元代）

旧日三贤又集贤，看人歌舞过湖船。
一时去取非公论，到底终难昧老天。
寄轩
曾几（宋代）

人皆爱吾庐，烛理均是寓。
未办山林居，聊依佛僧住。
招魂
周文璞（宋代）

天孙召魂，鬼伯催促，
千岁之渊不为谷。巉岩既刊，
松柏桓桓。曰惟君之魂，
于兹考槃。其永安君窆初成，
余以归藏筮之，其兆盖如此也。
呜呼休哉。
友人有小石数颗以余酷爱将辍惠佳者唯求一诗赋以赠之
慕容彦逢（宋代）

公子有佳石，丹碧非一状。磊磊不盈掬，巧夺三山状。

贮以白玉斗，挹注秋滉瀁。有如澄江净，隐映朝霞上。

泮林官独冷，悦此助清旷。唯求诗句易，于焉窥雅尚。

山阴昔换鹅，流传信非妄。
眼儿媚（同孙尚书赴孟信安平江郡燕席上）
仲并（宋代）

铃閤寻盟未肯寒。鹢首驻江干。云烟翰墨，风流尊俎，不放更残。

金声掷地西清老，天未许终闲。知音素赏，当筵一曲，流水高山。
咏梅二首 其二
米芾（宋代）

江头尽醉似泥何，管领仙姿酒醟多。烟艇两三横岸处，惜花伫立想凌波。
寒食偶成 其一
洪亮吉（清代）

伊犁河上值清明，东距关门尚百程。今日万山深处坐，雨花如梦扑帘旌。
破阵子
陆游（宋代）

看破空花尘世，放轻昨梦浮名。蜡屐登山真率饮，筇杖穿林自蜡行。身闲心太平。

料峭余寒犹力，廉纤细雨初晴。苔纸闲题溪上句，菱唱遥闻烟外声。与君同醉醒。
次韵刘焘抚勾蜜渍荔支
苏轼（宋代）

时新满座闻名字，别久何人记色香。
叶似杨梅蒸雾雨，花如卢橘傲风霜。
每怜莼菜下盐豉，肯与葡萄压酒浆。
回首惊尘卷飞雪，诗情真合与君尝。
鹧鸪天
徐俯（宋代）

满眼纷纷恰似花。飘飘泊泊自天涯。雨中添得无穷湿，风里吹成一道斜。

银作屋，玉为车。姮娥青女过人家。应嫌素面微微露，故着轻云薄薄遮。
宋道士同游白云关
真山民（宋代）

扶携方外友，来入白云关。
八九峰如画，两三人倚栏。
棋声敲竹外，帘影落花间。
一曲瑶琴罢，翠阴生昼寒。
哭艺堂汤先生
刘黻（宋代）

天地之性人为贵，四骸仁义一只具。
先生领之皇降初，繇稚及耆全故步。
深居独观昭旷原，学不师传能自悟。
真贫不挠万境融，实行已熟群□□。
深衣褒带山泽癯，经史百家罗府库。
东南清叙知几何，见谓生贤扶世数。
申公不召老丘园，共惜烟霞早成痼。
予尝北面承至言，如立明堂闻大沪。
是时年方二十三，自叹抠趋已云暮。
讵知穷饿驱远游，倏忽五年疏杖屦。
世界剥灿志士稀，稽首斯文独终慕。
家书一幅来雁山，扫言先生溘朝露。
肝肠欲断声欲瘖，六月悲风起荒圃。
先生谅与混沌游，魂魄聪明还太素。
宿千岁庵听泉
刘克庄（宋代）

因爱庵前一脉泉，襥衾来此借房眠。
骤闻将谓溪当户，久听翻疑屋是船。
变作怒声犹壮伟，滴成细点更清圆。
君看昔日兰亭帖，亦把湍流替管弦。
走笔次李仁甫夜直观月韵二首
周必大（宋代）

殿中延拜二卿真，腰下初横宝带新。
便有堂封佳谶兆，移庖恰趁谢恩人。
同吴泉滨游灵源山紫云室访静上人
王慎中（明代）

千峰高处一峰深，未到遥闻钟磬音。径路渐通难进步，山门忽睹已生心。

色空矗矗迎窗岫，禅寂嘤嘤在树禽。愿与尔投庐远社，莫凭陶令傲东林。
忆秦娥
黎廷瑞（宋代）

春脉脉。含章檐下妆宫额。妆宫额。也还点画，春烟茅结。
人间天额俱清绝。风流大似东坡客。东坡客。玉堂如玉，雪堂如雪。
桐城访张相国故第
朱衍绪（清代）

棨戟销沈石兽蹲，颓墙凉雨蚀苔痕。诸郎官亦登清省，过客今犹识相门。

乱后沙堤残劫尽，生前华屋几人存。莱公自有非常业，不筑楼台庇子孙。
闲记老境
陆游（宋代）

嫌闹不入市，怕寒稀出门。
拥炉愁兀兀，投枕睡昏昏。
柳色新如染，梅花香满村。
犹嗟未免俗，薄酒诳空樽。
述古 其八
黎遂球（明代）

翔鸟无定栖，飞龙无亢鳞。韩信在淮阴，饥饿不谋身。

进食岂望报，斯言良有神。区区王齐楚，兔死狗亦烹。

孰与从赤松，辟谷留主恩。千秋漂母祠，堪与黄石邻。
得光字
杜范（宋代）

挂起梧桐月，先成一夜霜。
与君飞大白，一口吸秋光。
句
黄公度（宋代）

依旧家山万里，重新场屋三年。
盐城初夏，雨中诵“不知春去几多时，纱窗几点黄梅雨”之句，用赋十四首 其四
赵完璧（明代）

红芳梦里谢春归，白发天涯仍醉去。瞢腾几日未开帘，莓苔绿遍閒吟处。
忆秦娥 秋夜即事
方彦珍（清代）

灯明灭。牢骚几许愁怀结。愁怀结。栖鸦绕树，争啼皓月。

款步苍苔寻落叶。惊闻断续哀音切。哀音切。何处飘来，数声风笛。
明卿行父道函诸公枉过陂上分韵得烟字
周藩宗正（明代）

孑孑干旄杂暮烟，浚郊千载尚依然。
柴扉近接鸥汀侧，草阁平临雉堞前。
绿柳影含新驻舫，碧芸香护旧题篇。
夜分把臂酣歌地，细雨青灯似昔年。
题殉节录
郑鉽（清代）

洛阳相君忠孝家，公生浙西乃再见。国初闽峤烽未息，仗剑从再气掣电。

飞书磨盾动大帅，怀印骑驴治山县。谁知贼众卷波来，独据孤城请挑战。

呜呼！死绥古来有，定鼎之际多观变。公乎挺戈誓杀贼，不顾妻儿况亲串。

阵前从死十数人，碧血淋漓湿刀箭。至今庙食延平津，南八将再同醊奠。

死者已死侯者侯，公独何人奏金殿。安得史笔昌黎翁，逸事为补《睢阳传》。
如梦令·紫黯红愁无绪
龚自珍（清代）

紫黯红愁无绪，日暮春归甚处？春更不回头，撇下一天浓絮。春住！春住！黦了人家庭宇。
【中吕】普天乐_湘阳道中岳
卢挚（元代）

湘阳道中
岳阳来，湘阳路。望炊烟田舍，掩映沟渠。山远近，云来去。溪上招提烟中树，看时见三两樵渔。凭谁画出，行人得句，不用前驱。
田将军书院
贾岛（唐代）

满庭花木半新栽，石自平湖远岸来。笋迸邻家还长竹，

地经山雨几层苔。井当深夜泉微上，阁入高秋户尽开。

行背曲江谁到此，琴书锁著未朝回。
望浯台示无竞
沈辽（宋代）

每爱潇江西北流，水边幽石强为留。归时欲借浯台望，何处陂陁可系舟。
赠圣因上人
周曙（清代）

即此隔人世，何须更买山。犹嫌云水竞，独自闭寒关。

钟响空明外，莺啼杳霭间。毒龙思听法，隐约出溪湾。
观亡弟同之书札感怀
陈长方（宋代）

处处君书画，难堪泪雨沱。
如何遵养力，不似世缘多。
卜算子 其三
吕渭老（宋代）

一日抵三秋，半月如千岁。自夏经秋到雪飞，一向都无计。

续续说相思，不尽无穷意。若写幽怀一段愁，应用天为纸。
金刚随机无尽颂·无为福胜分第十一
释印肃（宋代）

持经不自夸，白玉本无瑕。
若还更道会，碓觜却生花。
京城
李贺（唐代）

驱马出门意，牢落长安心。两事谁向道，自作秋风吟。
送屠方斋大参之任滇阳
范嵩（明代）

晓发建溪道，双旌拂曙行。长江净如苔，晴影上危城。

宦游当盛时，岂惮万里程。轮蹄满脩途，舟车戒晨征。

古驿出高阁，细雨鸣仓庚。君当英妙龄，昂藏负才名。

挟策对彤墀，袍笏承恩荣。乘骢峨豸冠，柏府扬休声。

挺挺冰雪姿，皎皎秋蟾明。宠命自天来，持节向南溟。

六诏古炎方，控引川与荆。君有经济才，旬宣看隆平。

蹇予海南时，误辱君褒旌。暌违几星霜，瞻恋恒萦萦。

兹当远别离，一尊话邮亭。川原阻且脩，缱绻难为情。

好风送微凉，绿树敷繁阴。孤鸟望中没，群峰天际横。

行行毋需留，新恩出承明。
芭蕉道中
释正觉（宋代）

雨暗冈头客路，炊烟山里人家。
映水竹鸡聒聒，飘风字雁斜斜。
立我轩
陈渊（宋代）

是身犹逆旅，真吾所寄耳。若人问真吾，本空何可拟。

立我物必问，我应为物使。捐物更求我，是以物为已。

文章镜面尘，富贵路傍屣。胡为认而有，展转迷不已。

此迷自何得，定以有我起。达人齐万变，视彼犹视此。

隤然天地间，形稿心如水。独有长存者，万劫不能死。

夷齐与盗蹠，趣操定谁美。是非傥难分，物我那相訾。

君怀经济心，题榜故云尔。我乏异俗才，诗言亦其理。
予得罪南迁朝廷枢密院准备差遣张君送伴凡八十日予嘉其勤于其行也作诗送之 其一
李光（宋代）

日日孤村对落晖，瘴烟深处忍分离。追攀重见蔡明远，赎罪难逢郭子仪。

南渡可忧鸢共堕，北辕应喜雁相随。马蹄惯踏关山路，他日重来更送谁。
用旧韵送普守赴阙 其一
王灼（宋代）

圜墙闲木索，南亩富锄钩。人谓贤使君，治术本轲丘。

丹禁颇念远，白简频黜幽。那知牧养手，安坐穷山陬。

国是久已定，谅非卿士谋。除书下八行，仁风被九州。

自怜登门旧，长裾曳齐邹。送公朝帝所，别语不忍休。

腰组挂银黄，刻日赐通侯。应记远宗子，茅檐卧高秋。
三月十一日大阅偶作三绝句
晁说之（宋代）

风旗且好冈头看，汗马休论塞外期。
前日将军刘越石，功名不及一篇诗。
和李光祖二首
吴芾（宋代）

天资洒落更瑰奇，何患诸公不己知。
运蹇尚须资汲引，时来宁复藉维持。
家声况是钧公裔，文采还高幼妇碑。
大器成时须在晚，如君方壮未为迟。